Il-ħdax ta' Settembru tas-sena elfejn u waħda. Id-disgħa neqsin kwart ta' filgħodu. Ajruplan tal-passiġġieri deher dieħel ġewwa t-torri tat-tramuntana tal-World Trade Centre. Minn hawn bdiet sensiela ta' attakki li wasslet għall-aktar ġurnata imdemmija fuq l-Istati Uniti mill-invażjoni Ġappuniża fuq il-gżira ta' Pearl Harbour fit-Tieni Gwerra Dinjija. B'rabta mad-dsatax-il anniversarju ta' 9/11, ONE News tkellem maċ-Chargé D'Affaires Amerikana għal Malta Gwendolyn Green fejn qalet li din hija ġurnata sewda għall-Amerikani. Viżibilment emozzjonata, Green spjegat li dan l-attakk terroristiku tqisu wkoll bħala traġedja personali minħabba li ħabibitha ħallset b'ħajjitha. Green li għandha snin twal ta' esperjenza fid-Diplomazija u Politika Internazzjonali kompliet tispjega li din il-ġurnata biddlet l-atteġjament tal-komunità internazzjonali. Xahar biss wara li waslet f'Malta biex tibda bil-ħidma tagħha fi ħdan l-Ambaxxata Amerikana, Green tenniet li trid tkompli taħdem qatigħ sabiex ir-relazzjonijiet bejn Malta u l-Istati Uniti jkomplu jissaħħu.